President wa Kenya omuggya William Samoei Ruto atenderezza ensala ya kooti ensukkulumu, eyongedde okunyweza obuwanguzi bwe nga president wa Kenya owookutaano.
Ruto agambye nti ensala ya kooti ensukkulumu eyongedde okuzimba democrasia mu Kenya atambulira ku nfuga ey’amateeka.
”I thank the Judiciary for staying strong as the shining beacon of constitutionalism and the rule of law”.
Ssaabalamuzi wa Kenya Martha Koome asomye ensala y’abalamuzi bonna 6, agambye nti eyo y’ensala yabwe ey’enkomeredde bonna gyebakkaanyizaako awatali kwesalamu.
Bagambye nti okutwalira awamu oludda oluwaabi lwalemereddwa okuleeta obujulizi obukakasa nti waaliwo okubbira akalulu.
Abalamuzi balamudde nti ne Tekinologiya eyakozesebwa yali atuukana bulungi n’omutindo, era yali alaga bulungi obwerufu n’obwesimbu mu kalulu kano akategekebwa akakiiko ka Independent Electoral and Boundaries Commission, akaakubwa nga 09 August 2022.
Ruto agambye nti wadde ng’awangudde omusango ogwawaabwa Laila Odinga bwebaali ku mbiranye ng’awakanya obuwanguzi bwe, talina kubuusabuusa kwonna nti Odinga alina ettofaali ddene lyatadde ku kuzimba democracy wa Kenya.
”When our good friend Raila Odinga retires, we will give him the respect he deserves as a leader who has made a huge contribution to the democracy of our nation”
Akakiiko ka Kenya ak’ebyókulonda aka Independent Electoral and Boundaries Commission kaalangirira William Ruto nga president wa Kenya owookutaano.
Wabula Raila Odinga omukulembeze we kisinde kya Azimio la Umoja ne banne omubadde Martha Karua ne Kalonzo Musyoka, nebaddukira mu kooti ensukkulumu nga bagamba nti William Ruto ne banne aba United Democratic Alliance babbira akalulu.
Baalumiriza nti UDA yatigiinya technologia eyakozesebwa IEBC, nebakyusakyusa ebyava mu kulonda.
Oludda lwa Raila Odinga era lwategeeza nti ebitundu ebimu byalina abalonzi abataali babulijjo, saako abakuumi babwe ab’obululu abamu nti baagobebwa ku bifo ebimu ebirondebwamu naddala mu Mt Kenya.
Era baategeeza nti ebitundu ebimu byalina abalonzi abalonda omukulembeze w’e ggwanga nga basinga obungi, kwabo abaalonda ababaka ba Parliament, ba Governor awamu ne ba Councillor nti nga kino kyaki kyoleka nti waaliwo obubbi bwa kalulu ka president.
Mu ngeri yeemu oludda lwa Odinga lwategeeza nti enjawukana wakati wa ba Kamisona ba kakiiko ke byokulonda nti kwalaga lwatu nti waaliwo ekitaali kituufu mu byali bigenda mu maaso mu IEBC.
Ba commissioner 4 abaakulemberwamu Juliana Cherera lwagaana okukkirizinya n’ebyalangirirwa ebyenkomeredde.
Oluvannyuma lw’ensala ya kooti ensukkulumu, Ssentebe wa IEBC Wafula Chebukati agambye nti akakiiko kano ka bannakenya era balina okukeesiga, nti byekakola bisimbidde ddala mu nfuga ya ssemateeka w’eggwanga.
Ebyava mu kalulu byalaga nti Ruto yafuna obululu 7,176,141, bye bitundu 51.45%, Raila Odinga ebitundu 48.85% bwe bululu 6,942,930, nóbululu bwa prof. George Wajackoyah owa roots party eyafunye ebitundu 0.44% ate Waihiga yafunye 0.23%.
lug_Latn lug_Latn eng_Latn lug_Latn lug_Latn lug_Latn lug_Latn eng_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn